A Bizottság 158/96/EK rendelete

(1996. január 30.)

a kvótán felüli cukortermelésre vonatkozó részletes végrehajtási szabályok megállapításáról szóló 2670/81/EGK rendelet módosításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a legutóbb az 1101/95/EK rendelettel [1] módosított, a cukorágazat piacának közös szervezéséről szóló, 1981. június 30-i 1785/81/EGK tanácsi rendeletre [2] és különösen annak 26. cikk (3) bekezdésére,

mivel az 1785/81/EGK rendelet 26. cikke megállapítja, hogy a C cukrot, C izoglükózt és C inulinszirupot nem lehet a Közösség belső piacán értékesíteni, és azoknak természetes állapotban kell kivitelre kerülniük az adott gazdasági év végét követő január 1-jét megelőzően; mivel ugyanez a cikk azt is megállapítja, hogy bírságot vetnek ki azon C cukor, C izoglükóz és C inulinszirup után, amelyeknek természetes formában történő, az előírt határidőn belül történő kivitelét nem igazolták a meghatározott határidőn belül valamikor;

mivel a cukor piacának az 1785/81/EGK rendelet által szabályozott közös szervezését kiterjesztették az 17026090 és az 17029080 KN-kód alá nem tartozó inulinszirupra is; mivel ezért erre a termékre is vonatkozik az említett rendelet által meghatározott termelési kvótarendszer; mivel a legutóbb az 1754/93/EGK rendelettel [3] módosított 2670/81/EGK bizottsági rendeletet [4] ennek megfelelően módosítani kell;

mivel a többoldalú kereskedelmi tárgyalások uruguayi fordulójának eredményeként létrejött mezőgazdasági megállapodás a cukor piacának közös szervezése által meghatározott különböző behozatali vámok 1995. július 1-jétől való eltörlését eredményezte; mivel ezért a fent említett kivetésre kerülő terhet mostantól kezdve a szóban forgó termék importterheire való hivatkozással kell meghatározni;

mivel a tapasztalat azt mutatja, hogy a cukor vagy izoglükóz helyettesítő exportja esetében az átalányösszegű díj kivetése nem indokolható;

mivel ez a rendelet összhangban áll a Cukorpiaci Irányítóbizottság véleményével,

ELFOGADTA EZT A RENDELETET:

1. cikk

A 2670/81/EGK rendelet szövege a következőképpen módosul:

1. Az 1. cikk (1) bekezdése helyébe a következő rendelkezés lép:

"(1) Az 1785/81/EGK rendelet 26. cikkének (1) bekezdésében említett termékek akkor tekintendők exportáltnak, ha:

a) az e rendelet egyéb rendelkezéseinek sérelme nélkül, a 2. cikkben említett igazolás az előállítás szerinti tagállam illetékes hivatalának birtokában van, függetlenül attól, hogy a C cukrot, C izoglükózt vagy C inulinszirupot exportáló tagállam melyik volt;

b) a szóban forgó kiviteli nyilatkozatot az exportáló tagállam a C cukor, C izoglükóz vagy C inulinszirup előállítása gazdasági évének végét követő január 1-jét megelőzően elfogadta;

c) a C cukor, C izoglükóz, C inulinszirup vagy a 2. cikk (3) bekezdésének értelmében az ezeknek megfelelő mennyiség a b) pontban említett január 1-jétől számított legkésőbb 60 napon belül elhagyta a Közösség vámterületét;

d) a termék visszatérítés vagy lefölözés nélkül, nem denaturált fehér- vagy nyerscukorként, vagy a szilárd állapot elnyerését megelőzően előállított, az 17026090 és 17029099 KN-kód alá tartozó szirupként, például természetes állapotban lévő izoglükózként vagy természetes állapotban lévő inulinszirupként került kivitelre.

A vis maior eseteit kivéve, amennyiben az első albekezdésben felsorolt feltételek valamelyike nem teljesül, úgy kell tekinteni, hogy a C cukor, C izoglükóz vagy C inulinszirup szóban forgó mennyiségét a belső piacon értékesítették.

Vis maior esetén, annak a tagállamnak az illetékes hivatala, amelynek a területén a szóban forgó C cukrot, C izoglükózt vagy C inulinszirupot előállították, a körülmények alapján dönt az érintett fél által kért szükséges intézkedésekről.

Amennyiben a C cukor, C izoglükóz vagy C inulinszirup nem annak a tagállamnak a területéről kerül kivitelre, mint ahol azt előállították, az említett intézkedéseket indokolt esetben csak az említett tagállam illetékes hatóságának véleménye ismeretében hozzák meg."

2. A 2. cikk szövege a következőképpen módosul:

a) az (1) bekezdés első albekezdése helyébe a következő szöveg lép:

"(1) Annak igazolását, hogy az érintett gyártó eleget tett az 1. cikk (1) bekezdésében említett feltételeknek, azon tagállam illetékes hivatalához kell benyújtani az előállítás gazdasági évének végét követő április 1-jét megelőzően, amelynek a területén a C cukrot, C izoglükózt vagy C inulinszirupot előállították.";

b) a (2) bekezdés első albekezdésének c) pontja helyébe a következő szöveg lép:

"c) a gyártó olyan értelmű nyilatkozata, hogy a C cukrot, C izoglükózt vagy C inulinszirupot ő állította elő."

c) a (2) bekezdés második albekezdése helyébe a következő szöveg lép:

"A kivitel céljából a szóban forgó gyártó a C cukrot helyettesítheti egyéb, természetes állapotú, az 1701 KN-kód alá tartozó olyan fehércukorral, vagy a C izoglükózt helyettesítheti egyéb, azonos fruktóztartalmú olyan izoglükózzal, amelyet ugyanannak a tagállamnak a területén letelepedett másik gyártó állított elő."

d) a (3) bekezdés helyébe a következő szöveg lép:

"(3) Ha valamely gyártó által gyártott C cukrot, C izoglükózt vagy C inulinszirupot a kivitel céljából a gyártó gyárán kívül, a termelés szerinti tagállamban, vagy egy másik tagállamban, olyan silóban, raktárban vagy tartályban tárolják, amelyben egyéb, ugyanazon, vagy másik gyártó által előállított cukrot, izoglükózt vagy inulinszirupot tárolnak oly módon, hogy azokat fizikailag nem lehet elkülöníteni egymástól, az így tárolt cukrot, izoglükózt vagy inulinszirupot a vámfelügyelettel egyenértékű garanciát biztosító közigazgatási ellenőrzés alá kell vonni az 1. cikk (1) bekezdésének b) pontjában említett kiviteli nyilatkozat elfogadásáig, illetve az említett elfogadás pillanatától kezdve vámfelügyelet alatt kell tartani. Ebben az esetben a szóban forgó C cukor, C izoglükóz vagy C inulinszirup mennyiségével megegyező mennyiségű, a kiadás pillanatáig ugyanabban a silóban, raktárban vagy tartályban tárolt, a Közösségben előállított cukorra, izoglükózra vagy inulinszirupra engedélyezni kell az említett C cukrot, C izoglükózt vagy C inulinszirupot helyettesítő, a Közösség vámterületén kívülre történő kivitelét.

Ahol az 17019910 KN-kód alá tartozó fehér C cukrot kivitel céljára olyan közvetlen csomagolásban szerelik ki, amelynek nettó tömege nem haladja meg az 1 kilogrammot és egy egyéb élelmiszereket tartalmazó csomag részeként a C cukrot előállító vállalkozás nevében egy elismert jótékonysági szervezet által kerül kivitelre, ez a (2) bekezdés értelmében vett helyettesítésnek tekinthető."

3. A 3. cikk szövege a következőképpen módosul:

a) az (1) bekezdés helyébe a következő szöveg lép:

"(1) Az érintett tagállam azokra a mennyiségekre, amelyeket az 1. cikk (1) bekezdése értelmében a belső piacon értékesítettek, az alábbi terheket vetheti ki: C cukor esetén: 100 kg fehér- vagy nyerscukorra, C izoglükóz esetén 100 kg szárazanyagra és C inulinszirup esetén 100 kg szárazanyagra cukor vagy izoglükóz egyenértékben kifejezett mennyiségre vonatkozóan:

- az érintett C cukor, C izoglükóz, vagy C inulinszirup előállításának gazdasági évében és az azt követő hat hónap során az érintett termékre alkalmazandó legmagasabb behozatali vám,

valamint

- 1,21 ECU."

b) a (4) bekezdés helyébe a következő szöveg lép:

"(4) A C cukor, C izoglükóz, vagy C inulinszirup azon mennyiségeinek esetében, amelyek a kivitel előtt megsemmisültek vagy helyrehozhatatlanul megsemmisültek vagy károsodtak az érintett tagállam illetékes hivatala által vis maior-ként elfogadott eset miatt, az (1) bekezdésben említett teher nem vethető ki."

2. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. január 30-án.

a Bizottság részéről

Franz Fischler

a Bizottság tagja

[1] HL L 110., 1995.5.17., 1. o.

[2] HL L 177., 1981.7.1., 4. o.

[3] HL L 161., 1993.7.2., 45. o.

[4] HL L 262., 1981.9.16., 14. o.

--------------------------------------------------